V. Veteška, podpredseda NR SR: (2005-06-29):
P. Bódy, poslanec: Ctené kolegyne, ctení kolegovia, rád by som sa najskôr vyjadril k pánu ministrovi Zajacovi o tom, prečo Slobodné fórum podalo návrh na Ústavný súd. Je to normálny legislatívny proces práve preto, že ak má istá politická strana alebo istý subjekt pocit, že je niečo na hranici ústavnosti, tak má právo požiadať Ústavný súd o vysvetlenie. To ešte však neznamená, že Ústavný súd musí rozhodnúť v prospech navrhovateľa a práve preto predkladáme pozmeňujúce návrhy, ktoré snáď môžu vylepšiť zákon, ktorý podľa Ústavného súdu nemusí byť protiústavný. Práve preto si dovolím predložiť pozmeňujúci návrh, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 719/2004 Z. z., ktorý máte uvedený v tlači 1113. Bod 1. V čl. I sa v bode 4 v § 6 ods. 2 prvá a druhá veta nahrádza vetami: „Zdravotná poisťovňa je povinná vytvoriť na návrh poskytovateľa zdravotnej starostlivosti zoznam poistencov čakajúcich na poskytnutie zdravotnej starostlivosti, ak poistenec písomne požiada poskytovateľa zdravotnej starostlivosti o zaradenie do takéhoto zoznamu. Ak má zdravotná poisťovňa vytvorený takýto zoznam, poskytovateľ zdravotnej starostlivosti je povinný poskytovať zdravotnej poisťovni údaje potrebné na jeho vedenie.“ Odôvodnenie: Podľa súčasného znenia § 6 ods. 2 prvá veta platí. Ak zdravotná poisťovňa nie je schopná uhrádzať zdravotnú starostlivosť v čase jej splatnosti, je povinná vytvoriť zoznam poistencov čakajúcich na poskytnutie zdravotnej starostlivosti. Podľa predloženého návrhu obligatórna povinnosť je povinná vytvoriť zoznam čakateľov na poskytnutie niektorých výkonov zdravotnej starostlivosti, finančne náročné operačné zákroky navrhuje nahradiť povinnosťou fakultatívnou. Kompenzáciu tejto zásadnej zmeny, to znamená povinnosť zverejniť pravidlá na vytváranie takýchto zoznamov považujeme za nedostatočnú,  nakoľko nie sú určené všeobecne záväzné pravidlá na vytváranie takýchto zoznamov, a tak si zdravotná poisťovňa môže vytvoriť pravidlá, ktoré budú výhodné pre poisťovňu, a nie pre poistencov. Vytvorenie zoznamu čakateľov má pre zdravotnú poisťovňu dôsledky okrem iného v obmedzení možnosti nakladať so svojím ziskom, preto zdravotné poisťovne na rozdiel od poistencov čakajúcich na určité zdravotné výkony nebudú mať záujem takéto zoznamy vytvárať. Okrem toho požiadavku poskytovateľa zdravotnej starostlivosti o zaradenie poistenca do takéhoto zoznamu môžu, pokiaľ nie je zoznam vytvorený, chápať zdravotné poisťovne negatívne s následnými, minimálne nepriamymi dopadmi na poskytovateľa zdravotnej starostlivosti, preto i poskytovateľ nebude mať vždy záujem v tejto situácii vystupovať aktívne. Jediný, kto má skutočne záujem vytvoriť takýto zoznam čakateľov, je poistenec, pacient, preto navrhujeme, aby na jeho písomnú žiadosť bol poskytovateľ zdravotnej starostlivosti povinný zaslať žiadosť príslušnej zdravotnej poisťovni a zdravotná poisťovňa bola povinná takýto zoznam, pokiaľ nie je vytvorený, vytvoriť. Poistenec takúto žiadosť priamo poisťovni zaslať nemôže podľa dneška, nakoľko pri jej vyplňovaní je potrebné presne doložiť, o akú diagnózu, zdravotnú starostlivosť ide. Poprosil by som vyňať bod 1 spoločnej správy na osobitné hlasovanie. Ďakujem za pozornosť.